Regjeringen stanset vekterstreiken
Vekterstreiken er over, etter at Avinor varslet stengte flyplasser lørdag. Allerede fredag var det flykaos flere steder i Norge. Klokken 18.45 kalte arbeidsminister Hanne Bjurstrøm inn partene til et møte. Det ble kort. Ti minutter senere kom hun ut og opplyste at det var besluttet tvungen lønnsnemnd.NHO Service, Securitas, Avinor og SAS har oppfordret regjeringen til å gripe inn og stanse streiken. I ettermiddag fikk arbeidsminister Hanne Bjurstrøm (Ap) og regjeringen nok. - Det er ikke de lange køene. Det er ikke helikoptertrafikken som står stille. Det er totalsituasjonen som gjør at vi bruker tvungen lønnsnemd. Når en så stor del av luftfarten er berørt, kan situsjonen og faren for liv og helse utvikle seg svært raskt. Det vil jeg ikke ta sjansen på, sier Bjurstrøm til VG Nett. Tidligere i dag meldte Avinor at de ville stenge Flesland og Værnes fra lørdag morgen dersom streiken fortsatte. - Det var utslagsgivende for regjeringen at Avinor meldte at flyplassene på Flesand og Værnes ville stenge, sier Bjurstrøm til VG Nett.Erna Hagensen i Arbeidsmandsforbundet er ikke spesielt fornøyd med at vekterne nå tvinges til å avslutte streiken. - Jeg tror våre medlemmer blir skuffet og sinte når de får denne beskjeden. Det var absolutt ikke noen grunn til tvungen lønnsnemnd i denne situasjonen, sier hun til VG Nett. - Vi har tatt hensyn hele veien. Jeg registrerer at to flyplasser stenger i morgen, men vi har ikke behandlet noen dispensasjonssøknader. - Er dette misbruk av tvungen lønnsnemnd? - Jeg vil ikke bruke et slikt uttrykk, men det er svært beklagelig, sier hun. DETTE HAR DU KRAV PÅ:Dine rettigheter hvis du blir streikefast Rammes du av streiken?Fortell din historie her! Både SAS og Norwegian jubler imidlertid for at streiken nå er over. - Det er ikke et sekund for tidlig. Det er svært gledelig at vi kan operere morgendagen vi har planlagt for, sier informasjonssjef Knut Morten Johansen i SAS til VG Nett. - Det var på høy tid at myndighetene omsider grep inn. Vi er veldig glade for at situasjonen for våre passasjerer nå normaliseres, sier informasjonssjef Lasse Sandaker-Nilsen i Norwegian til VG Nett. Avinor hadde planlagt å stenge totalt åtte flyplasser lørdag. Tusenvis av passasjerer ville fått ferien ødelagt. - Fra lørdag morgen hadde det bare vært én sluse åpen i sikkerhetskontrollen på Værnes og Flesland. Det betyr at det ville tatt et døgn å få gjennom alle passasjerene som skal reise i morgen, sier Sindre Ånonsen, pressesjef i Avinor til VG Nett. For Norsk Arbeidsmandsforbund handlet konflikten først og fremst om å få en garanti som sikrer vekterne et lønnsnivå godt over 85 prosent av gjennomsnittlig industriarbeiderlønn. - Har dere i det hele tatt oppnådd noe med streiken? - Ja, det vil jeg si. Vekterne har sagt tydelig fra at de er leie av å være en lavtlønnsgruppe. Og jeg er sikker på at samholdet og kampmoralen er sterkere nå enn noen gang, sier Hagensen.Stemningen mellom partene har vært dårlig gjennom hele uken og fredag var det en svært kjølig tone mellom forbundsleder Erna Hagensen og Terje Nygaard, direktør for arbeidsliv i NHO Service. Avinor ba NHO Service om dispensasjon fra streiken for å få unna chartertrafikken i helgen. Men NHO Service valgte å ikke sende søknaden videre. Dermed måtte Avinor stenge flyplasser - ifølge Bjurstrøm den utløsende årsaken til at streiken ble avblåst. - Lot dere være å sende dispensasjonssøknaden videre for å forverre konflikten så mye at regjeringen måtte gripe inn? - Nei. Søknaden var ikke godt nok begrunnet med fare for liv og helse til at vi kunne sende den videre. Vi har spilleregler å forholde oss til, og vi i NHO Service er veldig opptatt av å følge spillereglene, sier Terje Nygaard, direktør for arbeidsliv i NHO Service Vekternes fagforening, Norsk Arbeidsmandsforbund, er ikke enige i motpartens tolkning av reglene. - Jeg synes det er det er merkelig at vi ikke fikk søknaden, sier forbundsleder Erna Hagensen. - Var dette bevisst for å øke konsekvensene av streiken? - Det er ikke opp til oss å spekulere i det, sier Hagensen.Ved midnatt fredag blir det klart om også 500 flyteknikere i Norsk Flytekniker Organisasjon og 180 LO-organiserte i Avinor, går ut i streik. - Hvis det negative budskapet kommer om at man ikke har kommet til enighet, så forventer vi likevel normal trafikk gjennom helgen. Dette rammer oss først mandag eller tirsdag, sier kommunikasjonssjef Knut Morten Johansen i SAS. For de som skal ut å fly i ettermiddag og kveld, har Avinor følgende råd: Sjekk status med flyselskapet eller reiseselskapet ditt, og gå inn på flyplassens hjemmesider for å finne siste nytt.
Faren for charter-kaos er over og trafikken vil gå som normalt lørdag. Årsak: Regjeringen brukte tvungen lønnsnemnd i vekterstreiken.